Olympyske Winterspullen 2018

De Olympyske Winterspullen fan 2018, offisjeel bekend as de XXIII Olympyske Winterspullen (Ingelsk: XXIII Olympic Winter Games; Frânsk: les XXIIIes Jeux Olympiques d'Hiver; Koreaansk: 제23회 동계 올림픽, offisjele transliteraasje: Je-isipsamhoe Donggye Ollimpik), wiene in grut ynternasjonaal sportevenemint yn 'e tradysje fan 'e Olympyske Spullen, dat yn 'e winter fan 2018 holden waard yn Pyeongchang, in distrikt yn it noardeasten fan Súd-Koreä (net te betiizjen mei de Noardkoreaanske haadstêd Pyongyang). Pyeongchang wie it trêde Aziatyske plak dat de Olympyske Winterspullen organisearre, nei Sapporo (1972) en Nagano (1998), beide yn Japan. Hoewol't de Olympyske Winterspullen fan 2018 formeel fan 9 oant 25 febrewaris duorre, wiene it skyskânsspringen en it curlingtoernoai al in dei earder, op 8 febrewaris úteinset. Oan dizze edysje fan 'e Winterspullen namen krapoan 3.000 sporters diel, dy't ôfkomstich wiene út 91 ûnderskate lannen. Foar Ekwador, Eritreä, Kosovo, Maleizje, Nigearia en Singapoer wie it de alderearste dielname oan 'e Winterspullen. It evenemint omfieme fierders 102 ûnderdielen yn 15 ferskillende sporten, wêrfan't it meastepart organisearre waard yn it distrikt Pyeongchang, hoewol't foar beskate ûnderdielen útwykt waard nei it oanbuorjende distrikt Gangneung. Nei de Olympyske Simmerspullen waarden yn Pyeongchang ek de Paralympyske Winterspullen organisearre.

Organisaasje
Pyeongchang wie ek kandidaat-gastplak foar de Olympyske Winterspullen 2010 en de Olympyske Winterspullen 2014, dy't úteinlik nei Vancouver, resp. Sotsji giene. Foar de Winterspullen fan 2018 naam Pyeongchang it op tsjin München, yn Dútslân, en Annecy, yn Frankryk. Op 'e 123e Gearkomste fan it Ynternasjonaal Olympyske Komitee (IOC), yn july 2011 yn it Súdafrikaanske Durban, waard Pyeongchang útornearre ta gastplak mei 63 stimmen, tsjin 25 foar München en 7 foar Annecy.

Hoewol't der diskear ris gjin noed wie oer de fraach oft alle fasiliteiten foar de Spullen wol op 'e tiid ree wêze soene, wiene der genôch oare swierrichheden. Yn it foarste plak hong oer 'Pyeongchang' lang it driigjend skaad fan 'e spannings tusken Súd-Koreä en buorlân Noard-Koreä, dy't formeel noch altyd mei-inoar yn oarloch binne sûnt de Koreaanske Oarloch fan 1950-1953. Troch it Noardkoreaanske rakettestprogramma wiene dy spannings yn 'e rin fan 2017 heech oprûn, eat dat noch oanboaze waard troch de ûndiplomatike reäksjes op 'e rakettests troch de Amerikaanske presidint Donald Trump op Twitter. Ferskate lannen drigen dêrom mei in boykot fan dizze Winterspullen as de feiligens fan harren ôffurdigings net garandearre wurde koe. 

Uteinlik sleaten Noard- en Súd-Koreä yn jannewaris 2018 in oerienkomst dy't ynhold dat Noard-Koreä oan 'e Spullen meidwaan soe (eat dat lang ûnwis bleaun wie). Boppedat soene de ôffurdigings fan 'e beide Koreä's by de iepeningsseremoanje as ien ploech ûnder in neutrale Koreaanske flagge meidwaan oan 'e yntocht fan 'e sporters. En teffens waard der as in symboalysk gebeart in feriene Koreaansk frouljusiishockeytiim gearstald, mei 12 leden út Noard-Koreä en 23 út Súd-Koreä, dat oan 'e Spullen meidwaan soe. Dy ûntwikkelings krigen lykwols in protte krityk yn Súd-Koreä en ek yn 'e Feriene Steaten, de wichtichste bûnsgenoat fan Súd-Koreä, mei't men fûn dat it Súdkoreaanske regear sa oan Noard-Koreä in platfoarm bea om 'e Winterspullen te misbrûken foar propagandadoelen.

In oar grut en slepend probleem wie de dielname fan Russyske atleten oan 'e Spullen. Dy wie faai kommen te stean troch it grutskalige en troch it Russyske regear opsette en fasilitearre dopingskandaal op 'e Winterspullen fan Sotsji, yn 2014. Yn 'e neisleep dêrfan wie it IOC-lidmaatskip fan it Russysk Olympysk Komitee opskoarre. Lang wie ûnwis wat foar ynfloed oft dizze saak hawwe soe op 'e Russyske dielname oan 'e Winterspullen fan Pyeongchang, mar op 5 desimber 2017 waard bekendmakke dat Ruslân as lân dêr net wolkom wie. Boppedat waard ek oan 43 yndividuële Russyske sporters de tagong ta Pyeongchang ûntsein om't se har yn it ramt fan doping misdroegen hiene op 'e Winterspullen fan Sotsji. Dyselden waarden dêrom foar altyd útsletten fan dielname oan 'e Olympyske Spullen. Russyske sporters dy't bewize koene dat se neat misdien hiene, wiene wol wolkom, mar koene yn Pyeongchang inkeld meidwaan ûnder de Olympyske flagge. Guon fan harren besleaten út solidariteit mei harren ferballe lânslju de Spullen te boykotten, mar 168 Russen diene wol mei.

Sporten
Formeel waarden der op 'e Olympyske Winterspullen fan 2018 7 sporten beoefene, om't it Ynternasjonaal Olympysk Komitee (IOC) inkelde oansletten sportbûnen telt. Dêrfan binne der yndie sân: biatlon, curling, iishockey, reedriden, roadeljen, skyen (ynkl. skyskânsspringen en snowboarden) en slydzjen (bobslydzjen en skeleton). Yn 'e praktyk waarden der lykwols 15 sporten ûnderskaat, sa't hjirûnder werjûn is, mei it tal ûnderdielen tusken heakjes.

Nije ûnderdielen dy't op 'e Olympyske Winterspullen fan Pyeongchang foar it earst oan it offisjele wedstrydprogramma tafoege waarden, wiene big air-snowboarden, de massastart by it hurdriden, it mingd dûbelspul by it curling en it alpineskyen mei mingde tiims.

Kalinder

Dielnimmende lannen
Hjirûnder de dielnimmende lannen oan 'e Olympyske Winterspullen fan 2018, mei it tal yndividuële sporters werjûn. Oan it iishockeytoernoai naam in feriene Koreaansk tiim diel mei 35 leden, wêrfan 12 út Noard-Koreä en 23 út Súd-Koreä. Yn 'e list hjirûnder binne dy sporters by de oare dielnimmers út harren respektivelike lannen opteld. Ruslân wie as lân útsletten fan dielname fanwegen it dopingskandaal op de Olympyske Winterspullen 2014. Wol diene der 168 yndividuële Russyske sporters mei ûnder de Olympyske flagge.

Oan 'e Olympyske Winterspullen fan 2018 diene 11 lannen net mei, dy't wol oan 'e foargeande Winterspullen yn Sotsji dielnommen hiene: de Amerikaanske Famme-eilannen, de Britske Famme-eilannen, Dominika, Fenezuëla, de Kaaimaneilannen, Nepal, Paraguay, Perû, Ruslân, Simbabwe en Tadzjikistan. Fierders wiene der 14 lannen dy't yn Pyeongchang wol meidiene, mar út Sotsji weibleaun wiene. Dêrby giet it om: Bolivia, Ekwador, Eritreä, Gana, Kenia, Kolombia, Kosovo, Madagaskar, Maleizje, Nigearia, Noard-Koreä, Porto Riko, Singapoer en Súd-Afrika. Foar Ekwador, Eritreä, Kosovo, Maleizje, Nigearia en Singapoer wie it de alderearste dielname oan 'e Olympyske Winterspullen.

Medaljespegel

 rang lân goud sulver brûns totaal 1 border|18px  Noarwegen 14 14 11 39 2 border|20px Dútslân 14 10 7 31 3 border|20px Kanada 11 8 10 29 4 border|20px Feriene Steaten 9 8 6 23 5 border|20px Nederlân 8 6 6 20 6 border|20px Sweden 7 6 1 14 7 border|20px Súd-Koreä (gastlân) 5 8 4 17 8 border|15px   Switserlân 5 6 4 15 9 border|20px Frankryk 5 4 6 15 10 border|20px Eastenryk 5 3 6 14 11 border|20px Japan 4 5 4 13 12 border|20px Itaalje 3 2 5 10 13 border|20px Olympyske atleten út Ruslân 2 6 9 17 14 border|20px Tsjechje 2 2 3 7 15 border|20px Wyt-Ruslân 2 1 0 3 16 border|20px Sina 1 6 2 9 17 border|20px Slowakije 1 2 0 3 18 border|20px Finlân 1 1 4 6 19 border|20px Grut-Brittanje 1 0 4 5 20 border|20px Poalen 1 0 1 221 border|20px Hongarije 1 0 0 1 border|20px Oekraïne 1 0 0 1 23 border|20px Austraalje 0 2 1 3 24 border|20px Sloveenje 0 1 1 2 25 border|20px Belgje 0 1 0 126 border|20px Nij-Seelân 0 0 2 2 border|20px Spanje 0 0 2 228 border|20px Kazachstan 0 0 1 1 border|20px Letlân 0 0 1 1 border|20px Lychtenstein 0 0 1 1

 Fryske medaljes 
 medalje  namme  sport  ûnderdiel  datum 20px goud Sven Kramerhurdriden5000 meter (manlju)11 febrewaris 20px goud Suzanne Schultingshorttrack1000 meter (froulju)22 febrewaris 20px sulver Jorrit Bergsmahurdriden10.000 meter (manlju)15 febrewaris 20px sulver Antoinette de Jong en Marrit Leenstra (mei 2 oaren)hurdridenploege-efterfolging (froulju)21 febrewaris 20px sulver Sjinkie Knegtshorttrack1500 meter (manlju)10 febrewaris 20px brûns Sven Kramer (mei 3 oaren)hurdridenploege-efterfolging (manlju)21 febrewaris 20px brûns Antoinette de Jonghurdriden3000 meter (froulju)10 febrewaris 20px brûns Marrit Leenstrahurdriden1500 meter (froulju)12 febrewaris 20px brûns Suzanne Schultingshorttrack3000 meter ôflossing (froulju)20 febrewaris

 Keppelings om utens 
 Offisjele webside fan 'e Olympyske en Paralympyske Winterspullen fan 2018
 Offisjele webside Ynternasjonaal Olympysk Komitee


2018
Kategory:Skiednis fan Súd-Koreä
Kategory:Barren yn 2018